Gandia inicia el tràmit per revertir la zona ZAS de la plaça de Castell i revitalitzar l'entorn
21 setembre 2023

## Gandia inicia el tràmit per revertir la zona ZAS de la plaça de Castell i revitalitzar l'entorn21 setembre 2023Última actualització: 21 setembre 2023

![](../gestion/img/f2251599ad3677a617bee07e2476dfd6d23b610d75263be8918220db21105bff.JPG)  
  

El regidor delegat d'Urbanisme, Vicent Mascarell, ha informat aquest matí que la comissió de l'àrea ha aprovat l'inici dels tràmits per deixar sense efecte la declaració de zona acústicament saturada (ZAS) de la plaça Castell i el seu entorn. Una mesura que va ser aprovada pel plenari municipal el setembre del 2019.

Tal com ha recordat l'edil, es tractava d'una mesura temporal i que ja no hi té cabuda, ja que les medicions realitzades al llarg de diversos dies i en diferents trams horaris pel Departament d'Activitats durant aquest estiu (encarregats a una empresa especialitzada en la matèria) i l'informe elaborat per part del cap de servei del Departament d'Activitats, indiquen que la zona ha reduït de manera dràstica la contaminació acústica existent en anys previs.

La mesura ha complert els seus objectius i després de la votació de la comissió que ha comptat amb els vots a favor del govern i l'abstenció de l'oposició, s'ha aprovat iniciar el procediment de participació on els veïns, el sector i totes aquelles parts implicades podran al·legar durant les pròximes setmanes" ha exposat l'edil, que ha incidit que "Gandia no pot renunciar a un espai com aquest i menys encara si vol continuar sent un referent turístic".

Sobre la possible tornada de locals d'oci nocturn, Mascarell ha llançat un missatge tranquil·litzador als veïns: "No tornarem als temps de pubs i discoteques tal com va ocórrer als anys noranta. Una vegada finalitzat el procés, on participaran totes les parts implicades, serà el torn per a l'inici d'activitats a la zona, que la dinamitzen i la revaloren, mantenint la convivència" i ha recordat que el planejament existent no contempla la possibilitat de donar llicències per a establiments com a pubs, encara que s'aixeque la ZAS.